Document ID: 32009R0780

KOMISIJAS REGULA (EK) Nr. 780/2009
(2009. gada 27. augusts),
ar ko nosaka Eiropas Kopienu pārējo darbinieku nodarbināšanas kārtības 28.a panta 2. punkta trešās daļas un 96. panta 2. punkta trešās daļas īstenošanas noteikumus
EIROPAS KOPIENU KOMISIJA,
ņemot vērā Eiropas Kopienu pārējo darbinieku nodarbināšanas kārtību, kas noteikta ar Padomes Regulu (EEK, Euratom, EOTK) Nr. 259/68 (1), un jo īpaši tās 28.a panta 2. punkta trešo daļu un 96. panta 2. punkta trešo daļu,
ņemot vērā ekspertu komisijas, kas izveidota ar minēto pantu 2. punktu, atzinumu,
tā kā:
(1)
Pārējo darbinieku nodarbināšanas kārtības 28.a panta 2. punkta trešajā daļā un 96. panta 2. punkta trešajā daļā ir noteikti bezdarbnieka pabalsta piešķiršanas noteikumi attiecīgi bijušajam pagaidu darbiniekam un bijušajam līgumdarbiniekam, kurš kļūst par bezdarbnieku pēc dienesta beigām kādā no Eiropas Kopienu iestādēm.
(2)
Komisijai ir jānosaka noteikumi, kas nepieciešami minēto pantu 2. punkta piemērošanai.
(3)
Ir jānodrošina, ka bijušais pagaidu darbinieks vai līgumdarbinieks pilda pienākumus, kas paredzēti tiesību aktos, ko piemēro viņa dzīvesvietas kompetentie dienesti, it kā viņš būtu bezdarbnieka pabalsta saņēmējs saskaņā ar šiem tiesību aktiem.
(4)
Rūpēm par procedūru vienkāršošanu ir jābūt pamatā attiecībām starp personu, kurai ir tiesības uz pabalstu, un administratīvajiem dienestiem un attiecībām starp valstu dienestiem un Kopienas dienestiem.
(5)
Nodarbinātības un bezdarba jomā valsts kompetento dienestu un Komisijas sadarbības efektivitātes stiprināšana notiek, izmantojot datu elektronisku apmaiņu, īpaši EESSI (sociālā nodrošinājuma elektroniskās datu apmaiņas) projekta ietvaros,
IR PIEŅĒMUSI ŠO REGULU.
1. pants
Lai saņemtu Eiropas Kopienu pārējo darbinieku nodarbināšanas kārtības 28.a panta 2. punkta trešajā daļā un 96. panta 2. punkta trešajā daļā paredzēto bezdarbnieka pabalstu, bijušajam Kopienu pagaidu darbiniekam vai līgumdarbiniekam, kurš atbilst minēto pantu 1. punktā noteiktajiem nosacījumiem, ir jāveic šādas formalitātes:
1)
astoņu dienu laikā no dienesta beigu datuma jāiesniedz paziņojums attiecīgajā Kopienu iestādē, kurā viņš strādājis, norādot:
a)
ka pēc šā dienesta beigām viņš ir bezdarbnieks;
b)
ka viņš dzīvo vai apmetas uz pastāvīgu dzīvi kādas Kopienu dalībvalsts teritorijā;
c)
dzīvesvietas adresi;
2)
un
a)
jāreģistrējas kā darba meklētājam dzīvesvietas kompetentajos nodarbinātības dienestos cik drīz vien iespējams un ne vēlāk kā trīsdesmit dienu laikā no dienesta beigām Kopienu iestādē;
b)
ja valsts tiesību akti paredz bezdarbnieka pabalstu, dzīvesvietas kompetentajos dienestos vai iestādēs jāiesniedz pieprasījums tā saņemšanai cik drīz vien iespējams un ne vēlāk kā trīsdesmit dienu laikā no dienesta beigām Kopienu iestādē;
3)
reģistrējoties, kā tas paredzēts 2) punkta a) apakšpunktā, jāiesniedz apliecība, ko viņam nodevusi Kopienu iestāde, kurā viņš strādāja, iepriekšminētajos nodarbinātības dienestos, kuri to tūlīt aizpilda vai vismaz aizpilda aili, kas apliecina, ka attiecīgā persona ir reģistrējusies kā darba meklētājs. Apliecinājumu, kura veidlapa ir pievienota šai regulai, var aizstāt ar vienkāršotu paziņojumu, kas tiek nosūtīts, piemēram, elektroniski, Komisijai, kura pārstāv visas Kopienu iestādes, un attiecīgajiem valsts dienestiem savstarpēji vienojoties;
4)
nekavējoties šādi aizpildīts apliecinājums jānosūta Kopienu iestādei, kurā viņš strādāja;
5)
jāpilda pienākumi un pārbaudes, kas noteikti ar tiesību aktiem, ko dzīvesvietas kompetentie dienesti piemēro attiecībā uz darba meklētājiem un bezdarbnieka pabalsta vai cita tāda veida pabalsta saņēmējiem;
6)
un
a)
sākot no otrā kalendārā mēneša pēc reģistrācijas, kas paredzēta 2) punktā, katra mēneša sākumā jāiesniedz apliecinājums nodarbības dienestiem un vajadzības gadījumā dzīvesvietas nodarbinātības dienestiem, kuriem ar to jāapliecina:
-
vai viņš ir reģistrējies kā darba meklētājs un ir pieteicies uz bezdarbnieka pabalstu vai citu tāda veida pabalstu atbilstīgi dzīvesvietas valsts tiesību aktiem,
-
vai viņš ir izpildījis 5) punktā minētās saistības,
-
vai viņam ir tiesības saņemt bezdarbnieka pabalstu vai citu tāda veida pabalstu un, ja ir tiesības, šā pabalsta summu un tā piešķiršanas ilgumu;
b)
piecpadsmit dienu laikā no a) apakšpunktā minētā apliecinājuma izdošanas, kura veidlapa ir pievienota šai regulai, tas jānosūta Kopienu iestādei, kurā viņš strādāja un kura to nekavējoties nosūta Komisijai. Apliecinājumu var aizstāt ar vienkāršotu paziņojumu, kas tiek nosūtīts, piemēram, elektroniski, Komisijai, kura pārstāv visas Kopienu iestādes, un attiecīgam nodarbinātības dienestam savstarpēji vienojoties.
2. pants
Bijušais pagaidu darbinieks vai līgumdarbinieks nekavējoties informē iestādi, kurā viņš strādāja, un Komisiju par visām viņa stāvokļa izmaiņām vai viņa ģimenes locekļu stāvokļa izmaiņām, kas varētu ietekmēt Eiropas Kopienu pārējo darbinieku nodarbināšanas kārtības 28.a panta 2. punkta trešās daļas un 96. panta 2. punkta trešās daļas piemērošanu.
3. pants
Lai iegūtu tiesības saņemt pabalstu, kas paredzēts Eiropas Kopienu pārējo darbinieku nodarbināšanas kārtības 28.a panta 2. punkta trešajā daļā un 96. panta 2. punkta trešajā daļā, uz bijušo pagaidu darbinieku vai līgumdarbinieku turpina attiekties pienākumi un pārbaudes, kas noteiktas personām, kuras saņem pabalstu, pat ja viņš ir zaudējis tiesības uz valsts bezdarbnieka pabalstu saskaņā ar piemērojamajiem valsts tiesību aktiem. Tāpat viņa dzīvesvietas kompetentās iestādes turpina piemērot šos pienākumus un veikt pārbaudes.
4. pants
Ja bijušais pagaidu darbinieks vai līgumdarbinieks, kas izpildījis 1. pantā minētās formalitātes vienā dalībvalstī, apmetas uz dzīvi citā dalībvalstī Eiropas Kopienu pārējo darbinieku nodarbināšanas kārtības 28.a panta 4. punktā un 96. panta 4. punktā paredzētajā laikposmā, kurā tiek piešķirts bezdarbnieka pabalsts, viņam trīsdesmit dienu laikā jāreģistrējas kā darba meklētājam jaunās dzīvesvietas valstī un jāizpilda visas formalitātes, kas norādītas 1. pantā.
5. pants
Komisijas 1988. gada 13. janvāra Regula (EOTK, EEK, Euratom) Nr. 91/88, ar ko paredz noteikumus Pārējo darbinieku nodarbināšanas kārtības 28.a panta 2. punkta īstenošanai (2), tiek atcelta.
6. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 27. augustā

Labels: 10
15